**(návrh)**

**V Y H L Á Š K A**

**Ministerstva životného prostredia Slovenskej republiky, ktorou sa vykonáva zákon č..... Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov**

Ministerstvo životného prostredia Slovenskej republiky podľa § 38 ods. 3 zákona č. .... /2012 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov (ďalej len „zákon“) ustanovuje:

§ 1

**Predmet úpravy**

Touto vyhláškou sa ustanovujú podrobnosti o

náležitostiach žiadosti o vydanie osvedčenia o odbornej spôsobilosti (ďalej len „osvedčenie“),

spôsobe overovania odbornej spôsobilosti a o vydaní osvedčenia, o čase jeho platnosti a o zániku osvedčenia,

rozsahu údajov a informácií uverejňovaných v informačnom systéme integrovanej prevencie a kontroly znečisťovania (ďalej len „informačný systém“),

obsahu východiskovej správy.

§ 2

**Náležitosti žiadosti**

(1) Fyzická osoba – podnikateľ – v žiadosti o vydanie osvedčenia (ďalej len „žiadosť“) uvedie

obchodné meno a miesto podnikania,

identifikačné číslo, ak bolo pridelené,

meno, priezvisko a bydlisko (ďalej len „osobné údaje“) osoby, ktorá má byť odborne spôsobilou osobou,

vymedzenie kategórií priemyselných činností podľa prílohy č. 1 zákona, v ktorých chce poskytovať odborné poradenstvo v oblasti integrovanej prevencie a kontroly znečisťovania životného prostredia (ďalej len „odborné poradenstvo“).

(2) Právnická osoba v žiadosti uvedie

obchodné meno, sídlo, ako aj osobné údaje osoby alebo osôb, ktoré sú jej štatutárnym orgánom,

identifikačné číslo, ak bolo pridelené,

osobné údaje osoby, ktorá má byť odborne spôsobilou osobou,

vymedzenie kategórií priemyselných činností podľa prílohy č. 1 zákona, v ktorých chce poskytovať odborné poradenstvo.

(3) K žiadosti sa pripája príloha, ktorá obsahuje

* 1. overenú kópiu dokladu o najvyššom dosiahnutom vzdelaní osoby, ktorá má byť odborne spôsobilou osobou,
	2. doklad alebo čestné vyhlásenie osoby, ktorá má byť odborne spôsobilou osobou, o dĺžke odbornej praxe v príslušnom priemyselnom odvetví a v druhu prevádzky,
	3. opis technického a materiálneho vybavenia na výkon činnosti žiadateľa,
	4. prehľad publikačnej, vedeckej alebo inej odbornej činnosti osoby, ktorá má byť odborne spôsobilou osobou vo vzťahu ku kategóriám priemyselných činností, v ktorých chce žiadateľ poskytovať odborné poradenstvo,
	5. doklad o zaplatení správneho poplatku.[[1]](#footnote-2))

(4) Žiadosť sa podáva Ministerstvu životného prostredia Slovenskej republiky (ďalej len „ministerstvo“).

§ 3

**Overovanie odbornej spôsobilosti, vydanie osvedčenia a čas platnosti osvedčenia**

(1) Odbornú spôsobilosť osoby, ktorá má byť odborne spôsobilou osobou, overuje komisia ministerstva (ďalej len „komisia“) posúdením

úplnosti a správnosti údajov a dokladov uvedených v žiadosti,

splnenia kvalifikačných a odborno-technických predpokladov ustanovených zákonom podľa údajov a dokladov uvedených v žiadosti,

preukázanej úrovne vedomostí o technológiách v príslušnom priemyselnom odvetví a v druhu prevádzky.

(2) Komisia je trojčlenná. Členov komisie vymenúva minister životného prostredia Slovenskej republiky.

(3) Osvedčenie obsahuje

obchodné meno a sídlo (miesto podnikania) oprávnenej osoby,

identifikačné číslo oprávnenej osoby, ak bolo pridelené,

osobné údaje odborne spôsobilej osoby,

vymedzenie kategórií priemyselných činností, v ktorých môže oprávnená osoba poskytovať odborné poradenstvo,

identifikačné číslo osvedčenia,

čas platnosti osvedčenia, ktorý je päť rokov odo dňa vydania osvedčenia, s uvedením možnosti jeho predĺženia,

dátum vydania osvedčenia.

§ 4

**Rozsah údajov a informácií v informačnom systéme**

(1) Register prevádzok vyžadujúcich integrovanú prevenciu a kontrolu znečisťovania a vydaných integrovaných povolení obsahuje najmä:

stručné zhrnutie žiadosti (§ 7 ods. 1 písm. n) zákona),

rozhodnutia, ktorými sa vydávajú povolenia, vrátane všetkých ich zmien a oznámení o zmenách povolenia,

relevantné informácie o opatreniach, ktoré prevádzkovateľ prijal po definitívnom ukončení činnosti v prevádzke v súlade s týmto zákonom,

prepojením na webové sídlo národného registra znečisťovania aj výsledky monitorovania emisií na základe podmienok povolenia podľa osobitného predpisu[[2]](#footnote-3).

stanovisko k uskutočneným konzultáciám pred vydaním rozhodnutia

(2) Register výsledkov kontrol vykonaných v prevádzkach vyžadujúcich integrovanú prevenciu a kontrolu znečisťovania obsahuje najmä:

správy o kontrolách podľa § 20 ods.10 vykonaných v prevádzkach vyžadujúcich integrovanú prevenciu a kontrolu znečisťovania vrátane určených opatrení,

informácie o udelených sankciách na základe výsledkov kontrol v prevádzkach vyžadujúcich integrovanú prevenciu a kontrolu znečisťovania.

(3) Register informácií o najlepších dostupných technikách obsahuje najmä:

informácie o najlepších dostupných technikách,

referenčné dokumenty o najlepších dostupných technikách,

závery o najlepších dostupných technikách a

činnosti orgánov štátnej správy v oblasti najlepších dostupných techník, najmä pokiaľ ide o ich monitorovanie, vývoj, zavádzanie a informovanie o týchto technikách.

(4) Register oprávnených osôb obsahuje najmä údaje uvedené v § 2 ods. 1 alebo ods. 2 a kontaktné údaje oprávnenej osoby.

§ 5

**Východisková správa**

(1) Východisková správa obsahuje najmä:

a) informácie o súčasnom a v prípade dostupnosti i o minulom využití lokality;

b) v prípade dostupnosti existujúce informácie o meraniach pôdy a podzemných vôd, ktoré odrážajú stav v čase vypracovania správy alebo namiesto toho nové merania pôdy a podzemných vôd s ohľadom na možnosť kontaminácie pôdy a podzemných vôd tými nebezpečnými látkami, ktoré sa použijú, vyrobia alebo vypustia v dotknutom zariadení.

Všetky ďalšie ustanovenia budú vychádzať z usmernenia Európskej komisie o obsahu východiskovej správy

§ 6

**Účinnosť**

Táto vyhláška nadobúda účinnosť 1. marca 2013.

**Príloha –** kategórie priemyselných činností a kódy NOSE-P

1. Položka 171b prílohy zákona Národnej rady Slovenskej republiky č. 145/1995 Z. z. o správnych poplatkoch v znení zákona č. 245/2003 Z. z. [↑](#footnote-ref-2)
2. Zákon č. 205/2004 Z. z. [↑](#footnote-ref-3)